હવે આજના ડિજિટલાઈજેશનની દુનિયામાં તમારા ચહેરાનો ઉપયોગ પણ વ્યાપારિક ધોરણે થાય છે. તમે જે ફોટા સોશિયલ મીડિયામાં અપલોડ કરો કે રસ્તે ચાલતા કે પછી મોલમાં ખરીદી કરતા સીસીટીવી કૅમેરા પણ તમારો ચહેરો અપલોડ કરે છે. અનેક રીતે તમારો ચહેરો ડેટાબેઝરૂપે સરકાર અને કંપનીઓ પાસે જમા થાય છે. આવો ડેટાબેઝ તૈયાર કરવા માટે પણ તમારા ચહેરા પર આવેલા કેટલાક પોઈન્ટનું મહત્ત્વ ઘણું હોય છે જે તમને તમારી આગવી ઓળખ આપે છે. પ્રસિદ્ધ હૉલીવૂડ અભિનેતા ટોમહેન્કનો ચહેરો એકદમ જ આગવો છે. એટલે જ કોમ્પ્યુટર વૈજ્ઞાનિકો મોટેભાગે ટોમહેન્કનો ચહેરો ઉપયોગમાં લેતા હોય છે. વ્યવસાયિક રીતે તમારો ચહેરો ડેટાબેઝનો ભાગ થઈ જાય છે. તમારા ચહેરાની સાથે તમારો આખો પ્રોફાઈલ તૈયાર થાય છે. તમારી જાતિ, ઉંમર, વ્યવસાય, તમને શું ગમે છે નથી ગમતું, તમે શું ખરીદો છો, શું ખાઓ છો, ક્યારે વેકેશન પર જાઓ છો વગેરે વગેરે. તમારા ગમા-અણગમા સાથેનો પ્રોફાઈલ તમારા ચહેરા સાથે તૈયાર થયા બાદ તે કંપનીઓને વેચવામાં આવે છે. આવા ડેટાબેઝ લે-વેચ કરવાનો વ્યવસાય ઊભો થયો છે. ફેસબુક ચહેરો ઓળખી લેતી એપનો ઉપયોગ કરે જ છે જેથી તમે જ્યારે ફોટો કે વીડિયો અપલોડ કરો તો તે વ્યક્તિને ટેગ કરી શકો. ચીનમાં આવી એપ ટૅક્નોલૉજી ઑફિસ કે સોસાયટીમાં પ્રવેશ દ્વાર પર ઓળખ સાબિત કરવા ઉપયોગમાં લેવાય છે. તમારો ચહેરો જ તમારું આઈ કાર્ડ બની જાય છે.